Χέλμουτ Σενέκοβιτς

Ο **Χέλμουτ Σενέκοβιτς** (γεννήθηκε στις 22 Οκτωβρίου 1933 και πέθανε στις 9 Σεπτεμβρίου 2007) ήταν αυστριακός παλαίμαχος διεθνής ποδοσφαιριστής και αποσυρθείς προπονητής ποδοσφαίρου. Ως ποδοσφαιριστής, αγωνίστηκε στα πρωταθλήματα της Αυστρίας και της Ισπανίας ενώ ως προπονητής εργάστηκε σε αρκετές χώρες του κόσμου και συγκεκριμένα στην Αυστρία, στην Ισπανία, στην Ελλάδα, στη Γερμανία, στο Μεξικό και στην Κύπρο.

## Καριέρα
Ο Χέλμουτ Σενέκοβιτς έκανε τα πρώτα του επαγγελματικά ποδοσφαιρικά βήματα στη Στουρμ Γκρατς, στην οποία παρέμεινε για τρία χρόνια, χωρίς ωστόσο να καταφέρει να κατακτήσει κάποιο τίτλο. Κατά τη διάρκεια της παρουσίας του στην ομάδα του Γκρατς, πραγματοποίησε 72 εμφανίσεις και πέτυχε 30 γκολ.

Το 1958 μεταπήδησε στη Φιρστ Βιέννα, στην οποία παρέμεινε επίσης για τρία χρόνια πραγματοποιώντας 75 εμφανίσεις και πετυχαίνοντας 63 γκολ. Ο Σενέκοβιτς πραγματοποίησε κατά διαστήματα πολύ καλές εμφανίσεις με την ομάδα της Βιέννης με αποτέλεσμα να προκαλέσει το ενδιαφέρον αρκετών ομάδων, τόσο της Αυστρίας όσο και της υπόλοιπης Ευρώπης. Τελικά, η ομάδα που κατάφερε να τον κάνει δικό της ήταν η Ρεάλ Μπέτις, ομάδα της Ισπανίας. Στην Μπέτις παρέμεινε μέχρι το 1964, χωρίς ωστόσο να καταφέρει να κατακτήσει κάποιο τίτλο.

Το 1964 επέστρεψε στην Αυστρία και μετεγγράφη στη Βάκερ Ίνσμπρουκ, στην οποία παρέμεινε για επτά χρόνια. Κατά τη διάρκεια της παρουσίας του στη Βάκερ Ίνσμπρουκ, ο Σενέκοβιτς κατάφερε να κατακτήσει ένα πρωτάθλημα Αυστρίας (1971) και ένα κύπελλο Αυστρίας (1970). Μετά το τέλος της αγωνιστικής περιόδου 1970-71, ο Χέλμουτ Σενέκοβιτς αποφάσισε να κρεμάσει τα ποδοσφαιρικά του παπούτσια και να βάλει τέλος στην επαγγελματική του καριέρα.

## Προπονητική καριέρα
Μετά το τέλος της επαγγελματικής του καριέρας ως ποδοσφαιριστής, ο Χέλμουτ Σενέκοβιτς αποφάσισε να συνεχίσει να ασχολείται με το άθλημα αλλά από ένα άλλο πόστο και συγκεκριμένα αυτό του προπονητή. Ο Σενέκοβιτς εργάστηκε ως προπονητής για 26 ολόκληρα χρόνια. Οι ομάδες στις οποίες διατέλεσε προπονητής είναι οι: Γκράτσερ, Βόεστ Λιντς, Αντμίρα Βάκερ, Εστουδιάντες Τέκος, Αθλέτικ Μπιλμπάο, Παναθηναϊκός, Ολυμπιακός Πειραιώς, Άιντραχτ Φραγκφούρτης, ΑΕΚ. Κάδιθ, Πανιώνιος, Ομόνοια Λευκωσίας, ΛΑΣΚ Λιντς, Βίνερ Σπορτ-Κλουμπ και Φιρστ Βιέννα.

Επίσης, διατέλεσε για δύο χρόνια (1976-78) ομοσπονδιακός προπονητής της Εθνικής Αυστρίας. Σημαντικότερο επίτευγμά του ως προπονητής της Εθνικής Αυστρίας ήταν το γεγονός ότι κατάφερε να οδηγήσει την ομάδα στη τελική φάση ενός Μουντιάλ (αυτό του 1978) μετά από μια εικοσαετή απουσία της ομάδας από την παγκόσμια αυτή διοργάνωση.

## Διεθνείς συμμετοχές
Ο Χέλμουτ Σενέκοβιτς είχε πραγματοποιήσει με την Εθνική ομάδα ποδοσφαίρου της Αυστρίας 18 εμφανίσεις, ενώ είχε καταφέρει να πετύχει και πέντε γκολ.

Ήταν μέλος της Εθνικής Αυστρίας η οποία συμμετείχε στο Μουντιάλ του 1958.

## Τίτλοι
*1 Πρωτάθλημα Αυστρίας: 1971
*1 Κύπελλο Αυστρίας: 1970
*1 Κύπελλο Ελλάδας: 1983

## Πηγές
* Το προφίλ του Χέλμουτ Σενέκοβιτς στο transfermarkt.co.uk
* Το προφίλ του Χέλμουτ Σενέκοβιτς στο worldfootball.net
* Κατάλογος με όλους τους προπονητές του Ολυμπιακού Πειραιώς

Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Αυστρίας
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Άιντραχτ Φραγκφούρτης
Κατηγορία:Προπονητές ποδοσφαίρου ΦΚ Αντμίρα Βάκερ Μέντλινγκ
Κατηγορία:Προπονητές ποδοσφαίρου Γκράτσερ ΑΚ
Κατηγορία:Προπονητές ποδοσφαίρου Εστουδιάντες Τέκος
Κατηγορία:Προπονητές ποδοσφαίρου Κάδιθ ΚΦ
Κατηγορία:Προπονητές ποδοσφαίρου ΛΑΣΚ
Κατηγορία:Προπονητές ποδοσφαίρου ΦΚ Λιντς
Κατηγορία:Προπονητές ποδοσφαίρου Ολυμπιακού Πειραιώς
Κατηγορία:Προπονητές ποδοσφαίρου Ομόνοιας Λευκωσίας
Κατηγορία:Προπονητές ποδοσφαίρου Παναθηναϊκού
Κατηγορία:Προπονητές ποδοσφαίρου Πανιωνίου
Κατηγορία:Προπονητές ποδοσφαίρου Φιρστ Βιέννα
Κατηγορία:Προπονητές Σούπερ Λιγκ Ελλάδας